Ovidiu Anton Stoica făcea parte din Fight for Ukraine International Legion, o unitate a armatei ucrainene alcătuită din voluntari străini. Stoica a murit într-o zonă a frontului din regiunea Harkov, a anunțat Petre Gabor, președintele Asociației Voluntari Fără Frontiere din Mureș.
"Ne luăm rămas bun de la Stoica Ovidiu Anton care lupta în Ucraina. Efectua misiuni de extracție a răniților din regiunea Harkov de pe linia frontului, din păcate misiunea lui pe acest pământ s-a încheiat în cursul unei misiuni de evacuare a răniților de noaptea trecută. La începutul războiului a făcut voluntariat în vama Isaccea pentru câteva luni.
Când a văzut în ce stare ajung unele persoane din zonele de conflict a hotărât că poate face mai mult decât atât și a luat hotărârea să se înroleze în legiunea străină din Ucraina. Mulțumită sacrificiului suprem pe care l-a făcut, mulți răniți au primit o a doua șansă. Să-i fie drumul lin și să ne ierte Dumnezeu pe toți", a scris Petre Gabor.
La sfârșitul anului 2022, Ovidiu Stoica a fost rănit pe front și s-a întors în țară pentru a se recupera. Cu acea ocazie, el a dat un interviu pentru Recorder în care a relatat experiențele prin care a trecut pe front în timpul primelor luni de război.
Stoica a povestit că s-a decis să meargă pe front după ce la Isaccea a întâlnit o refugiată cu doi copii care i-a cerut o gură de apă. Femeia era foarte murdară și povestea că a stat mai multe zile într-o pivniță. După câteva săptămâni de instrucție într-o tabără la Lvov, Ovidiu Stoica a fost trimis pe linia frontului, în zona Harkov.
Entuziasmul inițial a fost înlocuit de traumele războiului, el povestind că a pierdut mulți camarazi. Mai mult, el a spus că nu recomandă nimănui să se înroleze voluntar și îi sfătuia pe cei care intenționau să facă acest lucru să rămână acasă.
"Credeam că rolul meu îi să scap oameni, să salvez oameni, dar practic noi apăsam pe trăgaci. Aș vrea să șterg tot ce am făcut acolo pentru a face altceva. Să aflu cine era tanti aia, care a venit în Isaccea vai de capul ei. Să arunc cu bomboane, nu cu bombe. Să-i ajut, nu să fac ce am făcut", spunea românul.
El afirma că nu mai este același om care a plecat pe front în primele zile ale războiului. "Este foarte ușor să omori. Foarte, foarte ușor! Știi ce-i greu? Să trăiești după aia", mai spunea Stoica, vizibil marcat de experiența războiului.
Cu toate acestea, după ce s-a vindecat de rănile suferite, Ovidiu Stoica s-a reîntors pe front continuând să execute misiuni de evacuare a soldaților răniți din prima linie. Voluntarul român încă nu împlinise vârsta de 40 de ani.